Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2014/006 FR/PSA) /* COM/2014/0560 final */





PERUSTELUT EHDOTUKSEN TAUSTA 1. Euroopan globalisaatiorahaston EGR:n rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013[1], jäljempänä ’EGR-asetus’. 2. Ranskan viranomaiset jättivät EGR:lle hakemuksen EGF/2014/006 FR/PSA EGR:n rahoitustuen saamiseksi yrityksen Peugeot Citroën Automobiles, jäljempänä ’PSA’, Ranskassa toteuttamien työntekijävähennysten vuoksi. 3. Hakemus sisältää joitakin puutteita, jotka esitetään näiden perustelujen 32 ja 33 kohdassa. Näistä puutteista huolimatta komissio pystyi arvioimaan Ranskan hakemuksen. Tutkittuaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:ltä täyttyvät. HAKEMUKSEN TIIVISTELMÄ EGR-hakemus: || EGF/2014/006 FR/PSA Jäsenvaltio: || Ranska Asianomaiset alueet (NUTS-taso 2): || Ile de France (FR10) Bretagne (FR52) Hakemuksen jättämispäivä: || 25.4.2014 Ilmoitus hakemuksen vastaanottamisesta: || 7.5.2014 Lisätietopyyntö: || 8.5.2014 Lisätietojen toimittamisen määräaika: || 19.6.2014 Arvioinnin päättämisen määräaika: || 11.9.2014 Toimintakriteeri: || EGR-asetuksen 4 artiklan 1 kohdan a alakohta Ensisijainen yritys: || Peugeot Citroën Automobile (PSA) Toimiala(t) (NACE Rev.2 ‑kaksinumerotaso)[2]: || Kaksinumerotaso 29 (Moottoriajoneuvojen, perävaunujen ja puoliperävaunujen valmistus) Tytäryhtiöiden, toimittajien ja jatkojalostajien määrä: || 0 Viiteajanjakso (neljä kuukautta): || 1.10.2013–31.1.2014 Vähennettyjen työntekijöiden tai työskentelyn lopettaneiden määrä viiteajanjaksolla (a): || 1 989 Vähennettyjen työntekijöiden tai työskentelyn lopettaneiden määrä viiteajanjaksoa ennen tai sen jälkeen (b): || 4 131 Vähennettyjen työntekijöiden kokonaismäärä (a + b): || 6 120 Kohteena olevien edunsaajien arvioitu kokonaismäärä: || 2 357 Kohteena olevien työelämän ja koulutuksen ulkopuolella olevien nuorten (nk. NEET-nuoret) määrä: || 0 Yksilöllisten palvelujen talousarvio (euroa) || 21 133 946 EGR:n täytäntöönpanon talousarvio[3] (euroa) || 40 396 Kokonaisbudjetti (euroa) || 21 174 342 EGR:n tuki (60 prosenttia) (euroa) || 12 704 605 HAKEMUKSEN ARVIOINTI Menettely 4. Ranskan viranomaiset toimittivat 25. huhtikuuta 2014 hakemuksen EGF/2014/006 FR/PSA 12 viikon kuluessa siitä päivästä, jona jäljempänä 6–8 kohdassa esitetyt toimintakriteerit täyttyivät. Komissio ilmoitti hakemuksen vastaanottamisesta kahden viikon kuluessa hakemuksen jättämispäivästä 7. toukokuuta 2014 ja pyysi Ranskan viranomaisilta lisätietoja seuraavana päivänä (8. toukokuuta 2014). Nämä lisätiedot toimitettiin kuuden viikon kuluessa pyynnön esittämispäivästä. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 11. syyskuuta 2014. Hakemuksen tukikelpoisuus Asianomaiset yritykset ja edunsaajat 5. Hakemus koskee 6 120:tä PSA:n vähentämää työntekijää. Kyseinen yritys toimii NACE Rev. 2:n kaksinumerotasoon 29 (moottoriajoneuvojen, perävaunujen ja puoliperävaunujen valmistus) luokitetulla toimialalla. Työntekijävähennykset sijoittuvat pääasiallisesti Aulnayn tuotantolaitokseen (jota ollaan sulkemassa) Ile de Francen (FR10) NUTS 2 -tason[4] alueella ja Rennesin tuotantolaitokseen (jossa toteutettiin suuri määrä työntekijävähennyksiä) Bretagnessa (FR52). Toimintakriteerit 6. Ranskan viranomaiset jättivät hakemuksen käyttäen perustana EGR-asetuksen 4 artiklan 1 kohdan a alakohdan toimintakriteeriä, jossa edellytetään, että vähintään 500 työntekijää vähennetään jäsenvaltiossa sijaitsevasta yrityksestä tai itsenäistä ammatinharjoittajaa lopettaa työskentelynsä jäsenvaltiossa sijaitsevassa yrityksessä neljän kuukauden viiteajanjaksona, mukaan luettuina työntekijät, jotka vähennetään yrityksen toimittajien ja jatkojalostajien palveluksesta. 7. Neljän kuukauden viiteajanjakso alkoi 1. lokakuuta 2013 ja päättyi 31. tammikuuta 2014. 8. Hakemus koskee 1 989:ää työntekijää, jotka vähennettiin[5] PSA:n palveluksesta neljän kuukauden viiteajanjakson aikana. Työntekijävähennysten ja työskentelyn loppumisen laskeminen 9. Kaikki 1 989 työntekijävähennystä on laskettu päivästä, jona työnantaja antaa yksilöllisen ilmoituksen työntekijän irtisanomisesta tai työsopimuksen päättämisestä. Tukeen oikeutetut edunsaajat 10. Edellä jo tarkoitettujen 1 989 työntekijän lisäksi tukeen oikeutettuja edunsaajia ovat ne 4 131 työntekijää, jotka vähennettiin ennen neljän kuukauden viiteajanjaksoa tai sen jälkeen. Nämä työntekijät vähennettiin sen jälkeen, kun 25. heinäkuuta 2012 oli annettu yleinen ilmoitus suunnitelluista työntekijävähennyksistä. Tällä on selkeä syy-yhteys tapahtumaan, joka aiheutti vähennykset viiteajanjakson aikana. 11. Tukeen oikeutettuja edunsaajia on näin ollen yhteensä 6 120. Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys 12. Osoittaakseen yhteyden työntekijöiden vähentämisten ja globalisaatiosta johtuvien maailmankaupan huomattavien rakenteellisten muutosten välillä Ranska viittasi julkaisuun ”L'industrie Automobile Francaise, Analyse et statistiques 2013”[6] ja totesi, että vuosina 2000–2012 ajoneuvojen maailmanlaajuinen tuotanto kasvoi 25 miljoonalla yksiköllä eli 44 prosenttia. Maailmanlaajuisesta rahoitus- ja talouskriisistä huolimatta tuotanto kasvoi edelleen (ja kasvaa yhä) maailmanlaajuisesti yli 3 prosenttia vuodessa. 13. Tämän jatkuvan kasvun myötä on ilmennyt suuria eroja niiden maiden välillä, joissa moottoriajoneuvojen tuotantoa on ollut pitkään, ja niiden, jotka ovat uudempia tuottajia. Näin ollen saman ajanjakson aikana (2000–2012) tuotanto supistui Yhdysvalloissa 11 prosenttia, Länsi-Euroopassa 25 prosenttia ja Japanissa 2 prosenttia. Vastaavana aikana tuotanto Etelä-Koreassa, Kiinassa, Turkissa, Indonesiassa, Iranissa, Malesiassa, Thaimaassa ja Etelä-Amerikassa kasvoi merkittävästi ja on nyt 47 prosenttia maailman ajoneuvotuotannosta (kun se vuonna 2000 oli 15 prosenttia). OICAn tilastojen[7] mukaan EU-27-maat valmistivat 16,2 miljoonaa ajoneuvoa vuonna 2013 koko maailmassa valmistetuista yhteensä 87,3 miljoonasta ajoneuvosta (eli 18,54 %). Tässä oli selvä laskusuuntaus verrattuna vuoteen 2000, jolloin EU-15-maat valmistivat 17,1 miljoonaa ajoneuvoa koko maailmassa valmistetuista yhteensä 58,3 miljoonasta ajoneuvosta (eli 29,41 %). 14. ”L'industrie Automobile Francaise, Analyse et statistiques 2013” -julkaisussa todetaan myös, että kysyntäpuolella EU:sta on nyt tullut kypsät markkinat, joiden kasvu on suhteellisen hidasta, kun taas BRIC-maiden osuus maailmanlaajuisesta kokonaiskysynnästä on kasvanut: se oli 8,4 prosenttia vuonna 2000 ja nousi 33,5 prosenttiin vuonna 2010. EU:ssa toimivilla valmistajilla ei ole hyviä mahdollisuuksia hyötyä tästä kysynnän kasvusta. Jopa EU:n sisällä kolmansien maiden valmistajien markkinaosuus kasvaa koko ajan. 15. Autoteollisuuden osalta on tähän mennessä jätetty 21 EGR-hakemusta, joista 12 perustui kauppaan liittyvään globalisaatioon ja yhdeksän maailmanlaajuiseen rahoitus- ja talouskriisiin. Tapahtumat, jotka johtivat työntekijävähennyksiin ja työskentelyn loppumiseen 16. PSA:n työntekijävähennysten taustalla ovat konsernin vuonna 2012 tekemät 560 miljoonan euron suuruiset tappiot. Niihin olivat syynä kysynnän heikentyminen, hintapaineet ja PSA:n toiminnan keskeyttäminen maaliskuussa 2012 Iranissa (kansainvälisten ja EU:n pakotteiden vuoksi). Vuonna 2011 myynnin osuus Iranissa oli 12 prosenttia maailmanlaajuisesta myynnistä, joten tällä tapahtumalla oli huomattava kielteinen vaikutus konserniin. Lisäksi Koillis-Japanin maanjäristys ja tsunami maaliskuussa 2011 hankaloittivat joidenkin konsernin dieselajoneuvojen tuotantopanosten hankintaa. 17. Konsernin vuoden 2009 toimintasuunnitelmaa, jolla oli määrä parantaa suorituskykyä ja lisätä kilpailukykyä, seurasi vuonna 2012 täydentävä suunnitelma, jolla pyrittiin kustannusten vähentämiseen, henkilöstön irtisanominen mukaan luettuna. 18. Aulnayn tuotantolaitos (Ile de France) suljetaan kokonaisuudessaan vuonna 2014, kun taas Rennesin tuotantolaitoksella (Bretagne) vähennetään henkilöstöä uusien investointien myötä. Muissa tuotantolaitoksissa yritys on hakenut vapaaehtoisia lähtijöitä. Työntekijävähennysten odotettu vaikutus paikalliseen, alueelliseen tai kansalliseen talouteen ja työllisyyteen 19. Työntekijävähennyksillä on huomattavan haitallinen vaikutus paikalliseen ja alueelliseen talouteen kyseisillä alueilla. Yritys on yhdessä asiaan liittyvien viranomaisten kanssa tehnyt alueellisia vaikutustenarviointeja Aulnayn ja Rennesin tuotantolaitoksia ympäröivillä alueilla. Aulnayn tuotantolaitos oli kunnassaan kahdeksanneksi suurin työnantaja, ja sen työntekijävähennykset vähentävät alueella olevien työllisten määrää 13,6 prosentilla. Vähennys ei ole yhtä jyrkkä Rennesissä, mutta on huomattava, että kyseinen alue on jo ennestään kärsinyt yleisestä talouden taantumisesta, sillä työttömyysaste Bretagnessa kokonaisuudessaan on kaksinkertaistunut viimeksi kuluneiden viiden vuoden aikana. 20. Ranskan lainsäädännössä säädetään, että työntekijöitä irtisanovan yrityksen, jos se täyttää tietyt vähimmäisvaatimukset, on toteutettava erinäisiä toimenpiteitä, joilla varmistetaan kyseisten alueiden taloudellisen rakenteen elvyttäminen sen avulla. Ranskan valtio ja Peugeot Citroën Automobiles (PSA) allekirjoittivat tätä silmällä pitäen suunnitelman 27. syyskuuta 2013. Näin ollen yritys toivoo voivansa houkutella vapauttamiinsa toimitiloihin uusia työnantajia, jotta sen entiset työntekijät voisivat löytää niiden palveluksesta uuden työpaikan. Lisäksi yritys auttaa työntekijöitä muuttamaan asuinpaikkaansa, jotta he voisivat siirtyä työskentelemään muissa PSA:n tuotantolaitoksissa tai muiden työnantajien palveluksessa. Se asettaa varoja saataville paikallisen ja alueellisen liike-elämän kehittämiseen ja tarjoaa neuvonta- ja koulutuspalveluja yrityksille. Suunnitteilla on myös jonkin verran tukea sen toimittajille. Kohteena olevat edunsaajat ja ehdotetut toimet Kohteena olevat edunsaajat 21. Tuen kohteena olevien työntekijöiden jaottelu sukupuolen, kansalaisuuden ja ikäryhmän mukaan: Luokka || Kohteena olevien edunsaajien määrä Sukupuoli: || Miehiä: || 1 896 || (80,44 %) || Naisia: || 461 || (19,56 %) Kansalaisuus: || EU:n kansalaisia: || 2 135 || (90,58 %) || Muun kuin EU-valtion kansalaisia: || 222 || (9,42 %) Ikäryhmä: || 15–24-vuotiaita: || 2 || (0,08 %) || 25–29-vuotiaita: || 47 || (1,99 %) || 30–54-vuotiaita: || 921 || (39,08 %) || 55–64-vuotiaita: || 1 387 || (58,85 %) || yli 64-vuotiaita: || 0 || (0,00 %) 22. Toimenpiteisiin osallistuvien työntekijöiden arvioitu määrä on 2 357. Ehdotettujen toimien tukikelpoisuus 23. Vähennetyille työntekijöille tarjottavat yksilölliset palvelut koostuvat seuraavista toimista. – Tukikeskukset ja tapaustutkinta: Ranskan viranomaiset ovat vastuussa 23:n liikkuvuutta ja ammatillista kehitystä käsittelevän keskuksen (espaces de mobilité et de développement professionnel, EMDP) ja kahden ammatillisen liikkuvuuden keskuksen (pôles de mobilité professionnelle, PMP) perustamisesta Aulnayhin ja Rennesiin. Nämä keskukset ohjaavat ja neuvovat työntekijöitä ja auttavat heitä heidän urasuunnitelmissaan. Niiden tehtävänä on neuvoa työntekijöitä, esittää heille tarjolla olevat vaihtoehdot ja antaa heille ne taidot, joita he tarvitsevat työnhaussa. Näiden keskusten toimintaa ohjaa yhteinen koordinointirakenne. Perustetaan sisäinen verkkosivusto, josta löytyy erilaisia viiteasiakirjoja sekä tietoja ja lukuja. – Ulkopuoliset asiantuntijat ja neuvonantajat opastavat työntekijöitä näiden suunnitelmissa. – Aihekohtaiset työpajat, esim. ansioluettelon laadinnasta, haastattelutekniikoista jne. – Säännöllinen tiedottaminen työntekijöille keskuksissa ja käsittelijöiden toimesta (verkkosivuilla ja muilla keinoin). – Koulutuskustannukset: Työntekijät sopivat saamansa neuvonnan avulla koulutusstrategiasta, jonka avulla heidän on määrä saavuttaa uratavoitteensa, ja aloittavat koulutuksen. – Koulutusavustukset: Näitä avustuksia (allocations dans le cadre du congé de reclassement) maksaa irtisanova yritys yksinään ensimmäisten neljän kuukauden ajan, minkä jälkeen seuraavien kuukausien ajan ne ovat osa EGR:lle esitettyä hakemusta (viidennestä kuukaudesta aina 12 kuukauteen saakka). Komissio on varmistanut, että nämä avustukset ovat enintään 35 prosenttia yksilöllisten palvelujen koordinoidun paketin kokonaiskustannuksista, kuten EGR-asetuksen 7 artiklan 1 kohdassa täsmennetään. – Avustukset yrityksen perustamiseen: Tukeen oikeutettu työntekijä voi halutessaan saada asianmukaista neuvontaa, koulutusta ja ohjausta ennen yrityksen perustamista, tai hän voi aloittaa yritystoiminnan ilman tarkempaa ohjausta ja neuvontaa, jos suunnitelma on jo olemassa ja työntekijällä on riittävät valmiudet. Avustukset maksetaan työntekijän esittäessä asiakirjat, joista käy ilmi yrityksen perustamiseen liittyvät kulut. – Ranskan viranomaiset aikovat myös myöntää korottomia lainoja uusien yritysten perustamiseen. Saadakseen tähän mahdollisesti tukea ne voivat päättää käyttää eurooppalaista mikrorahoitusjärjestelyä. 24. Tässä kuvatut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä. 25. Ranskan viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Ne ovat vahvistaneet, ettei EGR:n rahoitustuella korvata tällaisia toimia. Arvioitu budjetti 26. Arvioidut kokonaiskustannukset ovat 21 174 342 euroa, johon sisältyy yksilöllisten palvelujen kustannuksia 21 133 946 euroa ja valmistelu-, hallinnointi-, tiedotus- ja mainonta-, valvonta- ja raportointitoimien kustannuksia 40 396 euroa. 27. EGR:ltä haettu rahoitusosuus on yhteensä 12 704 605 euroa (60 prosenttia kokonaiskustannuksista). Jäljempänä olevassa taulukossa arvioitu kustannus työntekijää kohti on pyöristetty lähimpään kokonaiseen euroon. Toimenpiteet || Arvioitu osallistujamäärä || Arvioitu kustannus osallistujaa kohti (euroa) || Arvioidut kokonaiskustannukset (euroa) Yksilölliset palvelut (EGR-asetuksen 7 artiklan 1 kohdan a ja c alakohta) Tukikeskukset ja tapaustutkinta (structures d'accueil et traitement des dossiers) || 2 357 || 461 || 1 086 275 Ulkopuoliset asiantuntijat ja neuvonantajat (cabinets de conseil) || 2 041 || 982 || 2 003 278 Aihekohtaiset työpajat (ateliers thématiques) || 148 || 243 || 35 925 Säännöllinen tiedottaminen työntekijöille (information des salariés) || 2 357 || 11 || 26 600 Koulutuskustannukset (dépenses des formations) || 1 075 || 3 129 || 3 363 675 Avustukset yrityksen perustamiseen (aides à la création d'entreprises -- primes) || 1 120 || 6 448 || 7 221 312 Välisumma (a): || – || 13 737 065 (65 %) Avustukset ja kannustimet (EGR-asetuksen 7 artiklan 1 kohdan b alakohta) Koulutusavustukset || 1 075 || 6 881 || 7 396 881 Välisumma (b): || – || 7 396 881 (35 %) EGR-asetuksen 7 artiklan 4 kohdan mukaiset toimet 1. Valmistelutoimet || – || 0 2. Hallinnointi || – || 10 396 3. Tiedotus ja mainonta || – || 0 4. Valvonta ja raportointi || – || 30 000 Välisumma (c): || – || 40 396 (0,19 %) Kustannukset yhteensä (a + b + c): || – || 21 174 342 EGR:n rahoitusosuus (60 % kokonaiskustannuksista) || – || 12 704 605 28. Edellä olevassa taulukossa EGR-asetuksen 7 artiklan 1 kohdan b alakohdan mukaisina toimina ilmoitettujen toimien kustannukset eivät ylitä 35:tä prosenttia yksilöllisten palvelujen koordinoidun paketin kokonaiskustannuksista. Ranskan viranomaiset ovat vahvistaneet, että näiden toimien edellytyksenä on, että kohteena olevat edunsaajat osallistuvat aktiivisesti työnhakuun tai koulutukseen. 29. Ranskan viranomaiset ovat vahvistaneet, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti. Menojen tukikelpoisuusaika 30. Ranskan viranomaiset aloittivat yksilöllisten palvelujen tarjoamisen kohteena oleville edunsaajille 3. kesäkuuta 2013. Edellä 24 kohdassa tarkoitettujen toimien menoihin voidaan näin ollen myöntää EGR:n rahoitustukea 3. kesäkuuta 2013 – 25. huhtikuuta 2016. 31. Ranskan viranomaisille on aiheutunut hallinnollisia kuluja EGR:n täytäntöönpanosta 2. tammikuuta 2014 lähtien. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 2. tammikuuta 2014 – 25. lokakuuta 2016. Täydentävyys kansallisista tai unionin varoista rahoitettavien toimien kanssa 32. Ranskan viranomaiset eivät ole ilmoittaneet kansallisen ennakko- tai yhteisrahoituksen lähteitä hakemuksessaan eikä vastauksessaan komission esittämiin kysymyksiin. 33. Ranskan viranomaiset ovat todenneet, että niiden toimenpiteiden lisäksi, joita irtisanovan yrityksen on tarjottava työntekijöille lakisääteisistä velvoitteista tai työehtosopimuksista johtuen, ainoat muut tukitoimenpiteet vähennetyille työntekijöille ovat EGR:n tuella toteutetut toimenpiteet. Ne ovat esittäneet tietoja niistä eri toimista, joita irtisanova yritys toteuttaa auttaakseen kyseisten alueiden teollisuuden elvyttämistä. Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi 34. Ranskan viranomaiset ovat ilmoittaneet, että yksilöllisten palvelujen koordinoidun paketin laadinnassa on kuultu kohteena olevien edunsaajien edustajia ja työmarkkinaosapuolia. PSA:n johdon, ammattiliittojen edustajien ja yritysneuvostojen kesken järjestettiin eri tasoilla useita kokouksia 12. heinäkuuta 2012 alkaen aina joulukuuhun 2013 työpaikkojen säilyttämiseksi toteutettavista toimenpiteistä. Hallinnointi- ja valvontajärjestelmät 35. Hakemuksessa on hallinnointi- ja valvontajärjestelmien kuvaus, jossa täsmennetään eri elinten vastuulla olevat tehtävät. Ranska on ilmoittanut komissiolle, että rahoitustukea hallinnoi työ-, työllisyys- ja terveysministeriön Délégation générale à l’emploi et à la formation professionnelle -elin (DGEFP, työllisyyden ja ammatillisen koulutuksen pääosasto). Maksuja hallinnoi Mission des Affaires financières (MAFI – talousasioiden yksikkö) saman ministeriön taloutta ja nykyaikaistamista käsittelevässä alaosastossa. Todentamisen hoitaa Pôle de certification (todentamiskeskus) talousasioiden pääosastossa Nantesissa. Asianomaisen jäsenvaltion sitoumukset 36. Ranskan viranomaiset ovat toimittaneet kaikki tarvittavat vakuutukset seuraavista: – suunniteltuihin toimiin osallistumisen ja niiden täytäntöönpanon osalta noudatetaan yhdenvertaisen kohtelun ja syrjimättömyyden periaatteita; – kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu; – suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään; – suunnitellut toimet täydentävät rakennerahastojen rahoittamia toimia; – EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista. Koska PSA on jatkanut toimintaansa irtisanomisten jälkeen, Ranskan viranomaiset ovat vakuuttaneet komissiolle, että se on noudattanut työntekijöiden vähentämistä koskevia oikeudellisia velvoitteitaan ja huolehtinut työntekijöistään asianmukaisesti. TALOUSARVIOVAIKUTUKSET Talousarvioesitys 37. EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta 2. joulukuuta 2013 annetun neuvoston asetuksen (EU, Euratom) N:o 1311/2013[8] 12 artiklassa säädetään. 38. Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 12 704 605 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle. 39. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[9] 13 kohdan mukaisesti yhdessä ehdotetun päätöksen EGR:n varojen käyttöönotosta. Muut asiaan liittyvät asiakirjat 40. Samaan aikaan kun komissio esittää tämän ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 12 704 605 euroa. 41. Samaan aikaan kun komissio hyväksyy tämän ehdotuksen päätökseksi EGR:n varojen käyttöönottamisesta, se hyväksyy täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto hyväksyvät ehdotetun päätöksen EGR:n varojen käyttöönottamisesta. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2014/006 FR/PSA) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013[10] ja erityisesti sen 15 artiklan 4 kohdan, ottavat huomioon Euroopan komission ehdotuksen, noudattavat talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[11] 13 kohdassa määrättyä menettelyä sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu tuen tarjoamiseksi globalisaatiosta johtuvien maailmankaupan huomattavien rakenteellisten muutosten, asetuksessa (EY) N:o 546/2009[12] käsitellyn maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja heidän auttamisekseen integroitumisessa uudelleen työmarkkinoille. (2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[13] 12 artiklassa säädetään. (3) Ranska esitti 25 päivänä huhtikuuta 2014 hakemuksen EGR:n varojen käyttöönottamiseksi yrityksen Peugeot Citroën Automobiles Ranskassa toteuttamien työntekijävähennysten[14] vuoksi ja toimitti sitä täydentäviä lisätietoja, siten kuin asiasta säädetään asetuksen (EU) N:o 1309/2013 8 artiklan 3 kohdassa. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen. (4) Tämän vuoksi EGR:stä olisi otettava käyttöön 12 704 605 euroa rahoitustuen myöntämiseksi Ranskan hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta otetaan käyttöön 12 704 605 euroa maksusitoumusmäärärahoina ja maksumäärärahoina osana varainhoitovuotta 2014 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 347, 20.12.2013, s. 855. [2] Euroopan parlamentin ja neuvoston asetus (EY) N:o 1893/2006, annettu 20. joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1). [3] Asetuksen (EU) N:o 1309/2013 7 artiklan 4 kohdan mukaisesti. [4] Komission asetus (EU) N:o 1046/2012, annettu 8. marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34). [5] EGR-asetuksen 3 artiklan a alakohdan mukaisessa merkityksessä. [6] http://www.ccfa.fr/IMG/pdf/ccfa_ra2012_fr_web-2.pdf [7] http://www.oica.net/category/production-statistics/ [8] EUVL L 347, 20.12.2013, s. 884. [9] EUVL C 373, 20.12.2013, s. 1. [10] EUVL L 347, 20.12.2013, s. 855. [11] EUVL C 373, 20.12.2013, s. 1. [12] EUVL L 167, 29.6.2009, s. 26. [13] EUVL L 347, 20.12.2013, s. 884. [14] EGR-asetuksen 3 artiklan a alakohdan mukaisessa merkityksessä.